ઇન્ડિયા ટૂડે કોન્ક્લેવ ૨૦૧૮ કોલકત્તામાં યોજાઈ. ઉત્તરપૂર્વ રાજ્યોનાં મુખ્યમંત્રીઓ આવ્યા અને પોતાનાં રાજ્યોની વિકાસની ભૂમિકા બાંધતા ગયા. દુર્ગમ પહાડોમાં આવેલાં આ રાજ્યો અને એમની મુશ્કેલીઓ કંઈક જુદી. અરુણાચલ પ્રદેશનાં મુખ્યમંત્રી પ્રેમ ખંડુએ કહ્યું કે એક તો ત્યાં પહોંચવાનું કઠિન. માણસો માટે અને સામાનની હેરફેર માટે. કનેક્ટીવિટીનો પ્રોબ્લેમ. વાત તો સાચી. ચીનને અડીને આવેલું રાજ્ય. ક્યારે ઘૂસણખોરી થઇ જાય, કાંઈ ખબર જ ન પડે. ત્રિપુરાનાં મુખ્યમંત્રી બિપ્લવ દેવ ત્રિપુરાને ડ્રગ્સનાં બંધાણમાંથી મુક્તિ આપવા કામ કરી રહ્યાં છે. મ્યાનમાર દેશને અડીને આવેલાં મણિપુરમાં બળવાખોરી અને હિંસા હવે ઘટી રહી છે. મેઘાલયનાં મુખ્યમંત્રી કોનાર્ડ સંગમા ગેરકાયદેસર કોલસાની ખાણ સામે જંગે ચઢ્યા છે. શિલોંગ એરપોર્ટનાં વિકાસની વાત પણ એમને હૈયે છે. પણ અમને મઝા એ વાતની આવી કે તેઓએ સ્ટેજ પર પૂલ-અપ્સ કર્યા, ગીતો ગાયા, ફૂટબોલનાં કૌશલ્યનું પ્રદર્શન કર્યું. પોલિટિક્સ સાવ શુષ્ક વિષય નથી. નરી નરદમ લુચ્ચાઈ કે નફ્ફટાઈ એમાં નથી, એનો અહેસાસ કરાવ્યો એમણે. અમને ગમ્યું. ‘જબ કોઈ બાત બિગડ જાયે, જબ કોઈ મુશ્કિલ પડ જાયે, તુમ દેના સાથ મેરા’ ગીત ગાયું અને વાહ! ક્યા બાત હૈ. તો ‘બીટલ્સ’નું એ પ્રસિદ્ધ ‘લેટ ઈટ બી..’ પણ ગીત ગાયું.